钦定古今图书集成/明伦汇编/官常典/第121卷 > 孔思晦
## 钦定古今图书集成/明伦汇编/官常典/第121卷 > 孔思晦

按《元史》本传：“思晦，字明道，孔子五十四代孙也。资质
端重，性简默。童丱时，读书已识大义。及长，受业于张。”
讲求义理，于词章之习薄而勿为。家贫，躬耕以为
养，虽剧寒暑，而为学未尝懈，远近争聘为子弟师。大
德中，游京师，祭酒耶律有尚欲荐之，以母老辞而归。
母卧疾，躬进药饵，衣不解带。居丧，勺水不入口者五
日。至大中，举茂才，为范阳儒学教谕。延祐初，调宁阳
学。先是，两县教官率以廪薄不能守职，而思晦以俭
约自将，教养有法。比代去，学者皆不忍舍之。于是孔
氏族人相与议思晦适长且贤，宜袭封爵奉祠。事状
上政府，事未决。仁宗在位，雅崇尚儒道。一日问：孔子
之裔今几世，袭爵为谁？廷臣具对曰：“未定。”帝亲取孔
氏《谱牒》按之，曰：“以嫡应袭封者，思晦也，复奚疑。”特授
中议大夫，袭封衍圣公，月俸百缗，加至五百缗，赐四
品印。泰定三年，山东廉访副使王鹏南言：“袭爵上公，
而阶止四品，于格弗称，且失尊崇意。”明年，升嘉议大
夫。至顺二年，改赐三品印。思晦以宗祀责重，恒惧勿
胜，每遇祭祀，必敬必慎。初，庙毁于兵，后虽苟完，而角
楼围墙未备，思晦竭力营度，以复其旧。金丝堂坏，又
一新之，祭器礼服，悉加整饬。以尼山乃毓圣之地，故
有庙已毁，民冒耕祭田且百年，思晦复其田里，请置尼山书院以列于学官，朝廷从之。三氏学旧有田三
千亩，占于豪民，子思书院旧有营运钱万缗，贷于民，
取子钱以供祭祀，久之，民不输子钱，并负其本，思晦
皆理而复之。圣父旧封齐国公，思晦言于朝曰：“宣圣
封王，而父爵犹公，愿加褒崇。”乃诏加封圣父启圣王、
圣母王夫人。五季时，孔末之后方盛，欲以伪灭真，害
宣圣子孙几尽。至是其裔复欲冒称宣圣后。思晦以
为不早辨则真伪久益不可明，彼与我不共戴天。乃
列于族，与共拜殿庭。遂会族人，稽典故斥之。既又重
刻《宗谱》于石，而孔氏族裔益明矣。元统元年卒，年六
十七。卒之日，有鹤百馀翔其屋上，又见神光自东南
落其舍北。至正中，朝廷加赠其官，而赐谥曰《文肃》。